Dette vil Stortinget ha svar på. Solberg får de tøffeste spørsmålene.
I dag klokken 08.30 begynner kontrollkomiteens 12 timer lange maraton-høring om habilitetsskandalen.  Først ut er tidligere statsminister Erna Solberg. Hun vil måtte svare på nærgående spørsmål om hvorfor hun ikke skaffet seg mer informasjon om ektemann Sindre Finnes’ omfattende aksjehandel mens hun var statsminister. Etter nær 1.000 sider med skriftlige spørsmål og svar blir den muntlige høringen en slags finale før komiteen skal konkludere om politisk ansvar. For SV er målet klart:  – Poenget er å få Erna Solberg til å erkjenne det politiske ansvaret tydeligere enn hun har gjort, sier SVs Audun Lysbakken. Saksordfører Grunde Almeland (V) sier at «målet er å få tettet de hullene i forklaringene som ligger igjen». – Og å få tilstrekkelige svar til å trekke konklusjoner og vise at når landets ledende politikere bryter reglene får det konsekvenser, sier han. – Får vi aldri vite hvilke og hvor mange habilitetsbrudd som har skjedd? – Vi får ikke et komplett bilde. Det avgjørende er tilstrekkelig tydelighet for å kunne tette hull for praksis og regelverk i fremtiden, sier Almeland. Etter høringen konkluderer komiteen og legger før jul frem en innstilling. Habilitetsskandalene avsluttes med debatt i Stortinget på nyåret. Tre statsråder gikk av Habilitetsskandalen startet i juni da Aps nestleder og utdanningsminister Tonje Brenna fortalte at hun hadde brutt habilitetsreglene. Hun gikk ikke av, og er i dag arbeidsminister og nestleder for Ap.  Deretter kom det frem at statsrådene Anette Trettebergstuen (Ap) og Ola Borten Moe (Sp) også hadde brutt reglene og måtte gå av. Utenriksminister Anniken Huitfeldt gikk av i oktober. Delvis på grunn av at ektemannen hadde handlet aksjer og ført til at hun var «uvitende inhabil» i et ukjent antall saker. Til slutt skal Erna Solberg og statsminister Jonas Gahr Støre svare for rutiner og regelverk i regjeringen. Dette blir vanskeligst for Erna Solberg Både Ap, SV og Rødt mener Solbergs sak er den mest alvorlige. – Det viktigste er å få svar på hvordan hun kunne være så passiv i å passe på egen habilitet da hun var statsminister. Hun fikk flere advarsler, sier Frode Jacobsen (Ap). – Hun har erkjent å ha brutt habilitetsregelverket flere ganger da hun var statsminister. Det er hennes ansvar, og det må hun svare for, sier han.  Ap-politikeren vil også ha svar på hvordan Solberg kan bidra til å gjenreise tilliten til politikken og politikere. SVs Audun Lysbakken sier at det viktigste faktaene er kjent før høringen. Nå gjenstår å vurdere de politiske konsekvensene. – Det er det politiske ansvaret vi skal undersøke. Ikke personlig skyld eller moral. Erna Solberg er blitt lurt, men hun har likevel et politisk ansvar for en alvorlig situasjon. Kunne hun ikke gjort mer for å være oppdatert om ektemannens aksjehandler, spør Audun Lysbakken (SV). – Brikkene begynner å falle på plass. Det er en stor forventning om at de skal stilles til veggs. Men høringen kan også være en mulighet for å lytte til nyanser. Det har verdi at de får komme til orde på en åpen scene og gi sin versjon av hendelsene, sier komiteens leder Peter Frølich (H). Freder Brenna Lysbakken vil også bore i regjeringens rutiner og skjerpe reglene for å unngå lignende tilfeller. SV har allerede sagt at det ikke er grunnlag for mistillit mot Tonje Brenna. Rødts Seher Aydar sier at «Solbergs sak skiller seg ut både når det gjelder omfang og alvor».  – Hun var statsminister, og det gjelder en periode på åtte år, sier Aydar.  Solberg har svart at hun trolig var inhabil i en rekke saker da hun var statsminister. Både Solberg og Huitfeldt har svart at det er nær umulig å avklare hvor mange habilitetsbrudd de har begått.  Solberg har forsvart seg med at hun ikke meldte seg inhabil fordi ektemannen holdt aksjehandlene skult for henne.  – Jeg betviler ikke at det var aksjehandler hun ikke visste om, men det var også aksjehandler hun visste om, sier Aydar. – Jeg mener mye tyder på at hun kunne avverget dette, spesielt når det gjelder Norsk Hydro, sier Rødt-politikeren.  Spør hvorfor Solberg var passiv  Under høringen tirsdag vil Aydar borre i om Solberg noen gang har bedt om råd fra administrasjonen på Statsministerens kontor, lovavdelingen eller andre for å vurdere sin habilitet. – Hun visste at ektemannen eide aksjer her. Likevel har hun ikke gjort det hun skulle, sier Rødt-politikerne.  Carl I. Hagen (Frp) vil vite hvorfor Tonje Brenna ikke måtte gå når Anette Trettebergstuen måtte gå. – Sakene ligner hverandre, sier han. Tidligere kunnskapsminister Brenna åpnet habilitetsskandalene da hun fortalte at hun hadde oppnevnt lagdommer Frode Elgesem til styremedlem i Wergelandsenteret.  Elgesem og Brenna ble kjent og gode venner etter at han var AUFs bistandsadvokat under 22. juli-rettssaken. Brenna er også nær venn og inhabil overfor tre av styremedlemmene i Utøya AS.  Kunnskapsdepartementet gir tilskudd til Wergelandsenteret som samarbeider tett med Utøya AS om et demokratiprosjekt. – Jeg har gjort flere feil knyttet til habilitet. Det er alvorlig, og det vil jeg ta lærdom av, sa Brenna.
Kontrollkomiteen på Stortinget skal gjennomføre en 12 timers maratonhøring om habilitetsskandalen. Tidligere statsminister Erna Solberg skal spørres ut om hennes vurderinger rundt ektemannens aksjehandel. Tre tidligere statsråder har gått av etter habilitetsbråk. Erna Solberg og statsminister Jonas Gahr Støre skal svare på spørsmål om rutiner og regelverk i regjeringen. De politiske konsekvensene av habilitetsbruddene skal vurderes. Solberg har erkjent flere brudd på habilitetsregelverket mens hun var statsminister.